Әйтеүебеҙсә, әбйәлилдәр сит ил ҡунаҡтарына үҙҙәренең йыр-бейеүҙәрен күрһәтеп кенә ҡалманы, ә халҡыбыҙҙың тормош-көнкүре­шен сағылдырған кәсеп-шөғөлдәр, ҡул эштәре, милли йолалар, уйындар аша башҡорт халҡының бай тарихы, милли үҙенсәлектәре, сәнғәте һәм мәҙәниәте менән дә таныштырҙы. Мәҫәлән, Черногориянан килгән ҡунаҡтар Дәүләт ауылынан Дилә Ишбулдинаның ағас тирмәнендә талҡан тартып ҡараны. Ҡунаҡтар тәүге тапҡыр тал­ҡандан ауыҙ итеп, уның тәмле булыуына инанды. Әйткәндәй, матур тәбиғәте, ғорур тауҙары менән дан тотҡан Черногория халҡын Әбйә­лил районының иҫ киткес тәбиғәте һоҡландырған. “Чрна Гора” фольклор ансамбле етәксеһе Сретен Калудоревик әйтеүенсә, уларҙың коллективы күп милләтле. Ансамблдә, Черногория милләтенән башҡа, хорват, серб һәм чехтар бар. Фольклориадаға үҙенең ҡатыны һәм өс улы менән килгән Сретен Калудоревик һәр ерҙә яҡты йөҙ, күтәренке кәйеф менән ҡаршы алыуҙарын билдәләне.Черногориянан килгән делегация үҙҙәренең сағыу тамашаһы, иҫ киткес бай йөкмәткеле милли кейемдәре менән генә түгел, ихлас булыуҙары менән дә хайран итте. Улар, алыҫ араларҙы яҡын итеп килеүҙәренә ҡарамаҫтан, сығыш яһар алдынан төрлө уйындарҙа ла әүҙем ҡатнашты, халыҡ менән ихлас аралашты.